ምክትል ጠቅላይ ሚኒስትሩ ፌዴራል ፖሊስንና ደኅንነትን ጨምሮ አየር መንገድንና ጠቅላይ ዓቃቤ ሕግን አስጠነቀቁ
ምክትል ጠቅላይ ሚኒስትሩ በውጭ አገሮች ለሥራ መሰማራት የሚቻለው በአዋጅ ቁጥር 923/2008 ድንጋጌ መሠረት የሁለትዮሽ ስምምነት በፈጸሙ ሦስት አገሮች ብቻ መሆኑን ጠቁመው፣ የሁለትዮሽ ስምምነት ያልፈጸሙ አምስት አገሮች ሠራተኞች እየተላከ ስለሆነ፣ ጥብቅ ቁጥጥር እንዲያደርጉ የፌዴራል ፖሊስን፣ ጠቅላይ ዓቃቤ ሕግን፣ ብሔራዊ መረጃና ደኅንነት አገልግሎትን፣ ሲቪል አቪዬሽንና የኢትዮጵያ አየር መንገድን አስጠነቀቁ፡፡ምክትል ጠቅላይ ሚኒስትር ደመቀ መኮንን ለአምስቱ የመንግሥት ተቋማት በጻፉት ደብዳቤ እንዳስታወቁት፣ ኢትጵያውያን ሥራ ፈላጊዎችን ወደ ውጭ አገር ለመላክ የሚቻለው በውጭ አገር ሥራ ሥምሪት አዋጅ ቁጥር 923/2008 አንቀጽ (12) ድንጋጌ መሠረት ነው፡፡ በዚህ መሠረት በኢትዮጵያ መንግሥትና በተቀባይ አገሮች መካከል የሁለትዮሽ ስምምነት ሲኖር ብቻ ነው፡፡ እስካሁን የሁለትዮሽ የጋራ ስምምነት የተፈራረሙትና ቅድመ ዝግጅት የተደረገው ከሳዑዲ ዓረቢያ፣ ከኳታርና ከጆርዳን ጋር ብቻ መሆኑን ገልጸዋል፡፡  ስምምነት የተደረገውና መላክ የሚቻለው ከላይ በተጠቀሱት አገሮች ብቻ ቢሆንም፣ ስምምነት ወዳልተፈራረሙ አገሮች ኩዌት፣ ባህሬን፣ የተባበሩት ዓረብ ኤምሬትስ፣ ቤይሩትና ኦማን የሚልኩ ኤጀንሲዎች መኖራቸው መረጋገጡን አቶ ደመቀ አስታውቀዋል፡፡ ወደተጠቀሱት አገሮች ዜጎች እየተላኩ ያሉት በቱሪስት፣ በዘመድ ጥየቃ፣ በጉብኝትና በንግድ ቪዛ በማሳበብ መሆኑንም በደብዳቤያቸው ጠቁመዋል፡፡ ነገር ግን የሚሄዱት ዜጎችም ሆኑ የሚልኩ ኤጀንሲዎች፣ በሕገወጥ መንገድ የተሰማሩ መሆኑን አክለዋል፡፡ በሕገወጥ ኤጀንሲዎች አማካይነት የሚላኩ ዜጎች የመብት ጥሰት፣ ያለ ክፍያ መሥራት፣ እንግልት፣ ስቃይና ሞት እየደረሰባቸው መሆኑን ምክትል ጠቅላይ ሚኒስትሩ ጠቁመው፣ የዜጎችን መብት ለማስጠበቅ የወጣው አዋጅ 923/2008ን የሚጥስ በመሆኑ በአስቸኳይ እንዲቆም አሳስበዋል፡፡ በመሆኑም ከላይ የተጠቀሱት የሚመለከታቸው የመንግሥት ተቋማት የውጭ አገር ሥራ ሥምሪት ከተፈቀደበት መስከረም 30 ቀን 2011 ዓ.ም. ጀምሮ ከተፈቀደላቸው ሦስት አገሮች በስተቀር፣ በሕገወጥ ቪዛና ኤጀንሲዎች አማካይነት ሊወጡ የሚንቀሳቀሱትን በመከታተል እንዲቆጣጠሩና እንዲያስቆሙ በጥብቅ አስታውቀዋል፡፡ በሌላ በኩል የሠራተኛና ማኅበራዊ ጉዳይ ሚኒስቴር ባወጣው መግለጫ በአዋጅ ቁጥር 923/2008 ድንጋጌ መሠረት ወደ ውጭ አገር ለሥራ የሚሄዱ ዜጎች፣ ማሟላት ያለባቸውን መሥፈርት አስታውቋል፡፡ ለውጭ ሥራ መሄድ የሚችሉ ዕድሜያቸው 18 የሞላቸው፣ ስምንተኛ ክፍል ያጠናቀቁ፣ ለሥራ የሚያግዛቸው በቂ ክህሎት እንዲኖራቸው፣ በቴክኒክና ሙያ ማሠልጠኛ ማዕከላት ሥልጠና ወስደው የብቃት ማረጋገጫ ምስክር ወረቀት ያላቸው፣ በሚኒስቴሩ የሥራ ውላቸው ፀድቆ ልዩ መታወቂያ የተሰጣቸው ካልሆኑ ጉዞው ሕገወጥ መሆኑን አስታውቋል፡፡  